NEAPOL. Rafael Benitez bude novým trénerom talianskeho futbalového klubu SSC Neapol. Potvrdil to v pondelok prezident klubu Aurelio De Laurentiis prostredníctvom svojho účtu na Twitteri.
"Rafa Benitez je novým trénerom Neapola," uviedol De Laurentiis a španielskeho kouča označil za lídra s obrovskými medzinárodnými skúsenosťami.
Detaily kontraktu zatiaľ nezverejnila ani jedna zo strán, podľa talianskych médií sa ale už Benitez s klubom slovenského stredopoliara Mareka Hamšíka dohodol na dvojročnom kontrakte s ročným platom 3,5 milióna eur.
Beniteza v novembri minulého roka vymenovali za dočasného trénera FC Chelsea do konca tejto sezóny a klub priviedol k triumfu v Európskej lige.
V Neapole vymení Waltera Mazzarriho, ktorý na lavičke aktuálneho talianskeho vicemajstra skončil po štyroch sezónach a odišiel do milánskeho Interu.
Benitez už má skúsenosť s pôsobením na Apeninskom polostrove - v roku 2010 vystriedal v Interi Miláno Joseho Mourinha, ale napriek zisku talianskeho Superpohára i titulu na MS klubov dostal výpoveď už po 25 zápasoch.